ประชาชนจำนวนมากเดินทางเข้าร่วมกิจกรรม “Bike อุ่นไอรัก” ขบวนจักรยานครอบครัว ปั่นชมความงามรอบเกาะรัตนโกสินทร์
ประชาชนจำนวนมากเดินทางเข้าร่วมกิจกรรม “Bike อุ่นไอรัก” ขบวนจักรยานครอบครัว ปั่นชมความงามรอบเกาะรัตนโกสินทร์

บรรยากาศของงาน Bike อุ่นไอรัก” ที่ลานคนเมือง ซึ่งเป็นจุดปล่อยขบวนรถจักรยานเป็นจุดแรกของกิจกรรม โดยขบวนจักรยานครอบครัว หรือขบวน D มีประชาชนทุกช่วงวัยเดินทางเข้าร่วมกิจกรรมกว่า 8,000 คน โดยมีพลอากาศตรี สุพิชัย สุนทรบุระ รองเลขาธิการพระราชวัง เป็นประธานในพิธีและปล่อยขบวนจักรยาน พร้อมด้วยพลตำรวจเอก อัศวิน ขวัญเมือง ผู้ว่าราชการกรุงเทพมหานครและคณะผู้บริหารกรุงเทพมหานคร ร่วมด้วย

นายขวัญชัย ทีมสุวรรณ  หนึ่งในประชาชนที่เข้าร่วมกิจกรรมปั่นจักรยาน Bike อุ่นไอรัก เปิดเผยว่า เป็นการเข้าร่วมกิจกรรมปั่นจักรยานเป็นครั้งแรก วันนี้ได้พาลูกๆ มาออกกำลังกาย ด้วยการปั่นจักรยาน เพื่อสร้างร่างกายให้แข็งแรงและรู้สึกดีใจที่ได้มีส่วนร่วมกับกิจกรรมในครั้งนี้

ด้านนายไพสิฐ วลัยลักษณาภรณ์  ที่ได้พาครอบครัวเดินทางมาปั่นจักรยาน กล่าวว่า เป็นกิจกรรมที่ดีส่งเสริมให้ประชาชนมีสุขภาพร่างกายแข็งแรงและได้ใช้เวลาทำกิจกรรมร่วมกันระหว่างครอบครัว

ทั้งนี้ประชาชนที่เข้าร่วมกิจกรรม Bike อุ่นไอรัก ที่ลานคนเมืองต่างนำจักรยานหลากหลายรูปแบบเข้าร่วมกิจกรรมดังกล่าว อาทิ จักรยานแม่บ้านญี่ปุ่น จักรยานโบราณ จักรยานเสือภูเขาและจักรยานล้อขนาดเล็ก โดยจะปั่นผ่านเส้นทางท่องเที่ยวเชิงประวัติศาสตร์รอบเกาะรัตนโกสินทร์แบ่งเป็น 4 จุดสำคัญ ประกอบด้วย จุดท่องเที่ยวภายในวัดสุทัศนเทพวรารามราชวรมหาวิหาร  พิพิธภัณฑสถานแห่งชาติ ท่าราชวรดิฐและสวนสราญรมย์  รวมระยะทาง 5.5 กิโลเมตร

นอกจากนี้ บริเวณลานคนเมือง มีการติดตั้งเต๊นท์บริการ เพื่ออำนวยความสะดวกให้กับประชาชนที่เข้าร่วมกิจกรรม รวมทั้งจัดเตรียมอาหารและน้ำดื่มให้บริการประชาชนตลอดเส้นทางการปั่นจักรยานอีกด้วย